Publication: Magyar Közlöny
Issue: MK-2000-12 (Year: 2000, Number: 12)
Era: 1990-2004
Section: a 16/2000. (II. 11.) Korm. rendelethez
Paragraph Index: 247

1. A filozófia tantárgy általános jellemzése A filozófia nem a végleges megfogalmazások, hanem a kérdések felvetésének tudománya. A felmerülő kérdések és válaszok a gondolkodás, a szellem történetét tárják fel, így műveltségünk szerves tartozékai. Az európai szellemtörténet ismeretének igénye mélyen gyökerezik a magyar hagyományokban is. Integráló szerepe a középiskolai oktatásban kívánatossá teszi módszeres tanítását és vizsgatárgyként való kodifikálását. Eredményes oktatása nem elsődlegesen ismeretközlés, hanem inkább törekvés speciális képességek és készségek kialakítására. A filozófia különböző nézetek és vitapozíciók tiszteletére nevel, hatásos személyiségformáló erő, történeti szemléletet és speciális műveltséget nyújt. Segíti a diákot az önálló világkép kialakulásában és a humánus értékrend iránti elkötelezettségben, annak elfogadásában.

Source: https://magyarkozlony.hu/hivatalos-lapok/08f1e1e199db9619090169d61d9384328c373f2f/dokumentumok/7c8150eb33a51ed224fb92a12b448b6525f81fe2/letoltes